Fietsryer spring in see om drenkeling te probeer red | Netwerk24
Fietsryer spring in see om drenkeling te probeer red
Deur Elsabé Brits 15 Januarie 2017 11:04
Ali Gaffoor in die ontstuimige water by Drieankerbaai in Kaapstad met die noodharnas wat hy en 'n omstander, Peter Ascham, Sondagoggend gebruik het om 'n onbekende man te probeer red. Foto: NSRI-Tafelbaai
'n Man wat met sy hond gaan stap het en 'n verbygaande fietsryer het Sondagoggend die lewe van 'n drenkeling by Drieankerbaai probeer red.
Peter Ascham het omstreeks 05:45 met sy hond op die promenade gaan stap toe hy 'n man in die water onder die promenademuur in Drieankerbaai sien. Volgens die Nasionale Seereddings­instituut (NSRI) in Tafelbaai is dit onbekend hoe die man, wat nog nie geïdentifiseer is nie, in die water beland het.
Ascham het nie 'n selfoon by hom gehad nie en die hulp van 'n verbygaande fietsryer, Ali Gaffoor, ingeroep. Hulle het 'n noodharnas geprakseer en Gaffoor is in die water in om die man te probeer help. Maar die drenkeling is 100 m ver die see in.
'n Reddingswemmer van die NSRI, Graham Watson, het die man uit die see gehaal en met behulp van nog 'n reddingswemmer, Mark de Vos, en Gaffoor kon hulle hom bo-oor die promenademuur uitlig. Noodbehandeling is toegepas, maar hy kon nie bygebring word nie, het die NSRI gesê.
Die NSRI het Ascham en Gaffoor vir hul optrede geprys. 'n Geregtelike doodsondersoek sal deur die polisie gedoen word om die omstandighede te bepaal.